钦定古今图书集成/明伦汇编/氏族典/第172卷 > 《廖用贤尚友录》 > 关永杰
## 钦定古今图书集成/明伦汇编/氏族典/第172卷 > 《廖用贤尚友录》 > 关永杰

按《明外史关永杰传》：“永杰，字人孟，巩昌卫人，世官百
户。永杰好读书，每遇忠义事，辄书之壁，状貌奇伟，类
世人所绘壮缪侯像。崇祯四年，会试入都，游壮缪祠，
有道士前曰：‘昨梦神告吾，后人当有登第者，后且继
我忠义，可语之’。永杰愕然，颇自喜。已果登第，授开封
推官，强直不阿，摄府事，兴利去患，民畏爱之。以忧归”，
起官绍兴，迁兵部主事。督师杨嗣昌荐其才，请用之
军前，乃擢睢陈兵备佥事，驻陈州。十五年二月，李自
成数十万众来攻，永杰与知州侯君擢、乡官崔泌之
等率士民分堞守。贼遣使说降，斩其头，悬之城上。贼
怒，攻破之。永杰格杀数贼，身中数刃，大骂而死。泌之，
鹿邑人，官户部主事，自刭死。有龚作梅者，年十七，父
母俱亡，殡于舍。贼火民居，作梅跪柩前焚死。久之，赠
永杰光禄卿，泌之复故官。